# СТРАТЕГИЈА ЗА ОБЕЗБЕДУВАЊЕ КВАЛИТЕТ НА АМЕРИКАНСКИОТ УНИВЕРЗИТЕТ НА ЕВРОПА - ФОН

# Стратегијата за обезбедување квалитет (во понатамошниот текст: Стратегија) е развоен документ во областа на воспоставување, следење и унапредување на системот за квалитет на Американскиот Универзитет на Европа - ФОН во Скопје (во понатамошниот текст: Универзитетот). Определувањето на Универзитетот за постојано и систематско работење на унапредувањето на системот за управување со квалитет во сите области на своето дејствување е дефинирано со Политиката за квалитет на АУЕ – ФОН.

# Во согласност со член 19 од Законот за високото образование, „Основна дејност на Универзитетот е да образува студенти и да ја развива науката и уметноста“. Стратегијата за обезбедување квалитет ги дефинира основните цели и приоритети во рамките на дејностите кои ги извршува Универзитетот и има за цел да обезбеди основа за унапредување на системот за квалитет и да ги дефинира начините за остварување на таа цел. Стратегијата е постојан документ на Универзитетот кој периодично ќе биде преиспитуван, доплонуван и менуван и кој служи како основа за изработка на акциони планови во областа на управување со квалитетот (краткорочни, среднорочни и долгорочни).

Тргнувајќи од фактот дека високото образование е основа за развој на општеството засновано на знаење и на неговиот понатамошен економски и културен развој, како и основа за унапредување на демократијата и човековите права и слободи, мисијата на Универзитетот е преку образованието и научноистражувачката работа да овозможи нависоки академски стандарди и да обезбеди стекнување на знаења и вештини во согласност со потребите на општеството, националниот развој и потребите на пазарот на трудот. За таа цел Универзитетот е трајно определен за унапредување на квалитетот на високото образование во согласност со Законот за високото образование, националните стратегии за образование, националните прописи, принципите на болоњската декларација, Европската стратегија за универзитетите, насоките од Европската асоцијација за обезбедување на квалитет во високото образование (European Association for Quality Assurance in Higher Education - ENQA) и ISO (International Organization for Standardization) - стандардите.

Американскиот универзитет на Европа – ФОН е определен за отворена соработка, имплементација и постојано унапредување на системот на образование и квалитетот на студирање. Универзитетот се стреми да обезбеди функционална синтеза на традиционалното и иновативното образование со цел студентите да стекнат применливи знаења за денешницата која е обележана со глобален и мултидисциплинарен пристап на општествените процеси, со истовремено разивање на креативноста и самостојноста во работата, иновативното размислување, истражувачкиот дух и новите пристапи за решавање на проблемите. Универзитетот е место кое треба да создаде амбиент во кој студентите, наставниците и соработниците можат да ги остварат своите професионални интереси и да го зголемат своето знаење, при што секоја активност за обезбедување квалитет ќе биде препознатлива и вреднувана.

# Цели

Стратегијата претставува основа за планирање и дефинирање на конкретни цели кои треба да бидат мерливи, изводливи, релевантни и временски определени. Универзитетот како свои долгорочни цели ги поставува:

* стратешко планирање на високото образование во согласност со потребите на пазарот на трудот;
* унапредување на квалитетот на наставата и студирањето;
* зголемување на квалитетот и обемот на научноистражувачката работа;
* зголемување на обемот на трансферот на знаења и технологии, примена и комерцијализација на резултатите од научната, истражувачката и уметничката работа;
* воспоставување и развој на концептот за доживотно учење;
* зголемување на меѓународната соработка и интернационализација на Универзитетот;
* подобрување на квалитетот на студиските програми;
* развивање на нови студиски програми во согласност со потребите на пазарот на трудот и развојните потреби на општеството и економијата;
* развивање заеднички студиски програми со странски универзитети;
* применување на современи методи, техники и методологија во образовниот процес согласно европските и светските трендови во високото образование, како и потребите на корисниците на високото образование;
* зголемување на соработката со странски истражувачко-развојни институции за размена на искуства и стекнување нови знаења;
* зголемување на бројот на корисници на програмите за мобилност на студентите, наставниот и административниот кадар;
* зголемено учество во домашни и меѓународни научноистражувачки проекти;
* унапредување на знаењето и компетенциите на наставниот и ненаставниот кадар;
* развивање функционален систем за следење на членовите на Алумни заедницата и нивно вклучување во развојните планови на АУЕ – ФОН;
* унапредуваље на квалитетот на библиотекарските и информациските ресурси; и
* унапредување на квалитетот на условите за работа, просториите и опремата.

Вака дефинираните долгорочни цели може да се постигнат со планирано управување со системот за квалитет, врз основа на правилно поставени краткорочни и среднорочни цели и реално планирани и доследно спроведени активности кои ќе обезбедат унапредување на квалитетот на Универзитетот во целина.

# Мерки за обезбедување квалитет

Мерките за следење, обезбедување и подобрување на квалитетот ги опфаќаат следните активности:

* преиспитување и подобрување на Политиката за квалитет;
* формирање и развој на институционална рамка на систем за управување со квалитет, пратење и преиспитување на сите области за обезбедување квалитет, утврдување на релевантни индикатори за квалитет и активности за преиспитување и унапредување на квалитетот за секоја дефинирана област;
* континуирано следење и усогласување со стандардите усвоени од Националниот совет за високото образование и научноистражувачката дејност и Агенцијата за квалитет во високото образование;
* задолжителна самоевалуација во сите области во интервал од најмногу 3 години, а по потреба и во пократки интервали;
* семестрално анкетирање на студентите преку анонимно пополнување на прашалник за квалитетот на наставно – образовниот процес, студиските програми, наставниот, соработничкиот и административниот кадар, функционирањето на стручните служби и др.;
* периодична анализа за проверка на квалитетот на образованието на Универзитетот во целина, која ќе ги утврди предностите/силните страни, слабостите, можностите и опасностите/заканите (Strengths, Weaknesses, Opportunities, Threats – SWOT анализа);
* следење и усовршување на активностите за реализација на корективните мерки предложени по анализата на податоците добиени преку постапките за следење на квалитетот;
* проширување на меѓународната соработка, особено преку спроведување заеднички студиски програми, размена на наставници, соработници и студенти и заедничко учество во научни проекти;
* стручно усовршување и едукација на сите субјекти вклучени во процесот за обезбедување и унапредување на квалитетот;
* општествената одговорност на Универзитетот преку обезбедување можности за студирање на студенти со посебни потреби и студенти кои припаѓаат на чувствителните групи;
* зајакнување на соработката со бизнис секторот и Алумни заедницата, како значаен извор на повратни информации во однос на квалитетот на студиските програми, стекнатите компетенции, примената на стекнатите знаења во пракса, портебата од доквалификација и др.;
* развој на програми за професионално усовршување на дипломираните студенти.

Преку примената на мерките за обезбедување квалитет, Универзитетот обезбедува услови за постигнување на зголемена ефикасност во сите негови дејности.

# Основни области за обезбедување квалитет

Стратегијата ги опфаќа основните области за обезбедување квалитет кои се наведени во Стандардите и насоките за обезбедување квалитет во европскиот простор на високото образование (Standards and Guidelines for Quality Assurance in the European Higher Education Area - ESG), а тоа се:

1. Политики за обезбедување квалитет;
2. Подготвување, одобрување, континуирано пратење и периодична ревизија на студиските програми;
3. Учење, настава и вреднување насочено кон студентот;
4. Запишување и напредување на студентите, признавање и дипломи;
5. Наставен кадар, наставна и научноистражувачка и уметничка дејност;
6. Ресурси за учење и поддршка на студентите;
7. Управување со информации;
8. Информирање на јавноста;
9. Меѓународна соработка и интернационализација; и
10. Периодично надворешно обезбедување квалитет.

За секоја област за обезбедување квалитет треба се дефинираат: стандарди, цели, активности и примери од добрата пракса, кои детално ќе бидат утврдени во Акциониот план за обезбедување квалитет и Правилникот за обезбедување квалитет. Стандардите се однесуваат на опис на очекуваното ниво на барања и услови според кои се оценува квалитетот. Целите ја поставуваат референтната вредност кон која се тежнее во обезбедувањето квалитет и според која се проценуваат постигнувањата. Активностите се оние постапки со кои се постигнуваат поставените цели за обезбедување квалитет, преку определување на временската рамка, одговорните тела за спроведување на конкретните активности и показателите за успешноста на спроведувањето на одредена активност. Примерите од добрата пракса се однесуваат на постоечките активности чија примена дала позитивни резултати во подобрувањето на квалитетот на образовната, научноистражувачката, уметничката и стручната дејност.

## Политики за обезбедување квалитет

Универзитетот има усвоена Политика за обезбедување квалитет која е јавно достапна и која е темел на кохерентниот состав на системот за обезбедување и унапредување на квалитетот. Политиката поддржува развој на култура на квалитет во која сите субјекти преземаат одговорност за квалитетот и се занимаваат со обезбедување квалитет на сите нивоа на Универзитетот. Политиката редовно се развива и се спроведува преку предвидените активности за обезбедување и унапредување на квалитетот.

Универзитетот треба да формира комисија за развој и имплементација на политиката за квалитет и да донесе стратешки документи и правни акти со кои се уредуваат областите на делување, како и активностите и постапките за обезбедување квалитет и истите треба да бидат објавени на страната на Универзитетот. Единиците во состав на Универзитетот треба да донесат стратешки документи кои се во согласност со стратешките документи и правните акти на Универзитетот и кои истовремено ќе ги опфатат специфичностите на секоја единица поединечно.

Воспоставените механизми за обезбедување квалитет треба да функционираат на ниво на Универзитетот, како и на ниво на секоја единица во состав на Универзитетот со јасно дефинирани обврски и активности за обезбедување квалитет на секое ниво. Меѓу сите нивоа треба да има дијалог и соработка.

## Подготвување, одобрување, континуирано пратење и периодична ревизија на студиските програми

Студиските програми се суштината на високообразовната мисија на Универзитетот. Тие им обезбедуваат на студентите академски знаења и вештини, вклучително и оние кои се преносливи и можат да влијаат на личниот развој на студентите и да најдат примена во нивните идни кариери. За таа цел Универзитетот треба да има формални процедури за подготвување, одобрување и следење на студиските програми, односно да донесе стратешки документи и правни акти со кои се уредува подготвувањето, одобрувањето и следењето на студиските програми. Особено внимание треба да се посвети при одобрувањето на новите студиски програми и нивната усогласеност со потребите на пазарот на трудот и општествената заедница. За одобрување на новите студиски програми треба да се утврдат јасни и транспарентни критериуми за нивно оценување.

Студиските програми мора да бидат дизајнирани да ги исполнат поставените целите и предвидените резултати од учењето. Квалификациите доделени во рамките на програмата треба да бидат јасно опишани и презентирани, упатувајќи на соодветното ниво на националната рамка на квалификации за високото образование, како и на рамката на квалификации на европскиот простор на високото образование. Потребно е континуирано пратење, периодична ревизија и оценување на студиските програми за да се утврди дали ги постигнуваат поставените цели, дали ги исполнуваат потребите на студентите и на општествената заедница и заради обезбедување на нивната релевантност и современост. Оценувањето треба да се врши според однапред утврдени индикатори за успешност, како што се:

* постигнувањето на резултати од учењето;
* односот на бројот на запишани студенти и студенти кои ги завршиле студиите;
* оптовареноста, напредувањето и проодноста на студентите;
* очекувањата, потребите и задоволството на студентите од студиската програма;
* вработувањето на дипломираните студенти и др.

Студиските програми треба редовно да се ревидираат и менуваат. Во процесот на ревидирање и менување треба да учествуваат студентите и другите релевантни чинители. Собраните информации треба да се анализираат и студиските програми се прилагодуваат на современите потреби за да се избегне нивното застарување.

## Учење, настава и вреднување насочено кон студентот

Во согласност со развивањето на новата парадигма за учење и образование насочено кон студентот (student-centered learning), студиските програми треба да се спроведуваат на начин што ги поттикнува студентите да преземат активна улога во процесот на учење, а вреднувањето на студентите да го одразува таквиот пристап.

Спроведувањето на учење, настава и вреднување насочено кон студентот вклучува:

* меѓусебно почитување меѓу наставниците и учениците;
* почитување и прилагодување на различностите на студентите и нивните потреби, истовремено обезбедувајќи приспособливи методи за учење;
* употреба на различни методи на настава и различни педагошки методи;
* обезбедување на еднакви услови за сите студенти кои полагаат во одреден временски период;
* оценување на знаењето според академските стандарди кои вклучуваат транспарентност, непристрасност и спречување на измами;
* оценување на резултатите од учењето според објавени критериуми за да се овозможи постигнување споредливи резултати за сите студенти;
* овозможување на алтернативни начини на полагање испити за студентите со инвалидитет, во согласност со нивните специфични потреби, но без нарушување на квалитетот и постигнувањето резултати од учењето;
* навремено добивање информации за резултатите од испитите;
* постоење на формална процедура за жалба и приговори на студентите во врска со резултатите од испитите, вклучувајќи и пријава на корупција;
* дефинирање на постапките за завршен испит (дипломски, специјалистички, магистерски труд);
* анализа на постигнатите резултати и исходи од учењето од страна на студентите во текот на академската година.

## Запишување и напредување на студентите, признавање и дипломи

Универзитетот има документи и правни акти со кои се регулира запишувањето и напредувањето низ студиите, како и признавањето на постигнатите резултати од учењето, особено кога студентите се мобини во рамки на Универзитетот или меѓу домашните и странските универзитети, во согласност со националните прописи, Лисабонската конвенција за признавање и соработката со агенциите за обезбедување квалитет.

По завршувањето на студиите, студентите мораат да добијат документација која ја појаснува стекнатата квалификација, компетенциите, резултатите од учењето и степенот на образование, на јасен, разбирлив и сеопфатен начин.

## Наставен кадар, наставна и научноистражувачка и уметничка дејност

Улогата на наставниот кадар е клучна во создавањето висококвалитетно студентско искуство и стекнување знаења, компетенции и вештини. Поголемото фокусирање на исходите од учењето бара настава насочена кон студентот со што се менува улогата на наставниците.

Универзитетот мора да обезбеди квалитет и стручност на своите наставници. Со квалитетна настава наставниците ги мотивираат учениците, ја поттикнуваат нивната самостојна работа и овозможуваат постигнување на исходите од учењето. Бидејќи наставниците се најважниот образовен ресурс достапен за сите студенти, Универзитетот мора да обезбеди квалитетни наставници кои целосно ја познаваат и разбираат областа во која им е доделено наставно-научното звање, ги имаат потребните компетенции и искуство за настава и се отворени и подготвени за подобрување на нивните наставни компетенции. Воедно, квалитетната настава е неделива од научното или уметничкото истражување на наставниците, кои на тој начин придонесуваат за развојот на областа во која се избрани и која е поврзана со нивното напредување во кариерата. Поради тоа, Универзитетот го зајакнува истражувачкиот профил преку зголемување на квалитетот на истражувањата и на научноистражувачките трудови, книги, монографии стручни трудови и слично.

Универзитетот е одговорен за квалитетот на своите вработени и за обезбедување на соодветна средина која овозможува ефикасна работа и при тоа:

* воспоставува јасни, транспарентни и правични процеси на вработување, со работни услови во кои се препознава важноста на наставниот процес;
* се грижи оптоварувањето на наставниот кадар да биде балансирано и во согласност со законските прописи;
* нуди можности за професионален развој на наставниот кадар;
* поттикнува научна работа со која се засилува врската меѓу образованието и науката;
* поттикнува иновации во наставните методи и употреба на нови технологии;
* обезбедува пристап до релевантни електронски бази од областите на студиските програми;
* воспоставува систем на академски интегритет и спречување плагијаризам.

За успешноста во наставниот процес, наставниците треба да добијат повратна информација за нивната работа. Работата на наставниците треба континуирано да се оценува преку студентски анкети и на други погодни начини со цел подобрување на работата на наставникот и унапредување на наставниот процес.

## Ресурси за учење и поддршка на студентите

Универзитетот треба да обезбеди соодветни и неопходни образовни ресурси за секоја понудена програма, притоа имајќи ја предвид различноста на студентската популација. За успешно студирање потребно е да се обезбедат ресурси кои ќе им помогнат на учениците во учењето и на наставниците во реализирањето на наставата.

Ресурсите за учење и поддршка на студентите вклучуваат:

1. физички ресурси, како што се:

* простор;
* опремена библиотека согласно меѓународните стандарди за високообразовни библиотеки;
* доволен број примероци од задолжителната литература во печатена или електронска верзија, во согласност со националните прописи, односно минимум 10% од предвидениот број на запишани студенти;
* доволен број примероци од дополнителната литература во печатена или електронска верзија, во согласност со националните прописи, односно минимум 5% од предвидениот број на запишани студенти;
* обезбедена литература и наставни материјали во алтернативни формати за студентите со инвалидитет;
* простор предвиден за читална за индивидуална и тимска работа на студентите;
* компјутерска опрема и лаборатории;
* просторија наменета за студентското собрание;

1. човечки ресурси како што се:

* обезбедени термини за консултации на студентисте со наставниот кадар;
* обезбедена поддршка на студентите во смисла на советување, менторство/туторство и следење на студентите во текот на студиите и центар за кариера;
* обезбедени услуги за поддршка за студентите со инвалидитет;
* административни услуги.

Системот за поддршка за е-учење е важен ресурс за учење и настава и истиот треба континуирано да се подобрува и надградува.

Сите ресурси мора да бидат лесно достапни за студентите, да ги задоволуваат нивните потреби и да бидат отворени за повратни информации од оние кои ги користат. Универзитетот треба редовно да ја следи, прегледува и подобрува ефективноста на системот за студентска поддршка.

## Управување со информации

Универзитетот треба да има треба да методи за собирање, анализирање и користење на релевантни информации за функционирањето на Универзитетот и единиците во неговиот состав, кои се клучни за ефикасно следење и обезбедување квалитет, подобрување на студиските програми, наставно-образовниот процес, научно-истражувачките и другите активности.

Системот за информации овозможува собирање и обработка на информации поврзани со студиите, студентите и наставниците и е особено важен во процесите на одлучување на Универзитетот и неговите единици. Студентите и вработените треба да бидат вклучени во процесот на давање и анализа на информациите и планирањето на активностите врз основа на нив. Пожелно е да се собираат информации и од работодавците и Алумни заедницата.

Со помош на добиените информации, нивното групирање и анализа се следи:

* напредувањето и успехот на студентите во текот на студиите;
* задоволството на студентите од студиската програма и успешноста во реализирањето на истата;
* задоволството на студентите од наставниот кадар;
* задоволството на студентите од административните служби;
* основните податоци за студентската популација;
* податоци за вработеноста на дипломираните студенти и друго.

Добиените информации даваат увид за добрите страни и слабостите на кои треба да им се обрне посебно внимание и да се преземат активности за нивно подобрување.

## Информирање на јавноста

Универзитетот треба редовно да објавува јасни, точни, прецизни, објективни, валидни и лесно достапни информации за својата работа, притоа водејќи сметка за заштитата на личните податоци и Законот за право на пристап до информации. Тука спаѓаат информациите поврзани со:

* студиските програми што се изведуваат на единиците на Универзитетот;
* критериумите за запишување;
* очекуваните резултати од учењето;
* стекнатите квалификации;
* процедурите кои се применуваат во наставата, учењето и оценувањето;
* стапките на проодност;
* јавните одбрани на завршни трудови;
* информации за потенцијално вработување на дипломираните студенти; и др.

Информациите за работата на Универзитетот и неговите единици се корисни за сегашните и идните студенти, како и за поранешните студенти, другите засегнати страни и јавноста.

## Меѓународна соработка и интернационализација

Меѓународното опкружување придонесува за подобрување и зголемување на компетенциите на сите ученици во дејностите на Универзитетот, а воедно поттикнува разбирање, снаоѓање, комуникација и работа во мултикултурна средина. Меѓународната соработка на Универзитетот се одвива преку склучување на мултилатерални и билатерални договори со странски високообразовни институции, кои се основа за учество во меѓународни проекти и програми за мобилност. Преку јавни повици, заинтересираните студенти, наставниот и ненаставниот кадар се охрабруваат да учествуваат во меѓународни програми за мобилност. За стекнатите резултати од учењето на сродните предметни програми на студентите кои учествувале во меѓународни програми за мобилност мора да има регулирана постапката за признавање на истите.

Во областа на меѓународната соработка и интернационализација на Универзитетот потребно е:

* воспоставување поширока соработка со водечките високообразовни институции во светот;
* воспоставување соработка со признати наставници од други држави и нивно ангажирање како визитинг професори;
* создавање услови за вклучување на наставници и соработници од АУЕ – ФОН на студиски програми кои се реализираат на странски универзитети;
* организирано учество на студентите на национални, регионални и меѓународни натпревари, со што ќе се добие комплетна и објективна оцена за квалитетот на високото образование кое се стекнува на АУЕ –ФОН.
* зајакнување на иновативните капацитети преку сеопфатна соработка со странски универзитети, институции и огранизции;
* размена на информации кои се од значење за трансферот на знаења и технологии;
* соработка со странски универзитети во областа на науката и високото образование, кои можат да придонесат за развојот и угледот на АУЕ – ФОН;
* развој на заеднички студиски програми во сите циклуси на образование;
* организирање на заеднички меѓународни научни конференции и други меѓународни собири, семинари, школи;
* функционално поврзување на ресурсите со цел заедничко зајакнување на капацитетите.
* учество во програмите за мобилност на студенти, наставен и ненаставен кадар во рамки на Еразмус плус програмата и други програми за мобилност, при што треба да се внимава на пропорционалноста на оние кои одат на странски универзитети и оние кои доаѓаат на АУЕ – ФОН;
* самостојно учество во научно-истражувачки и развојни меѓународни проекти;
* партнерско учество во големи научно-истражувачки и развојни меѓународни проекти;
* иницијатор, носител и координатор на научно-истражувачки и развојни меѓународни проекти;

## Периодично надворешно обезбедување квалитет

Обезбедувањето квалитет е тековен процес кој не завршува со процесот и мерките за обезбедување и унапредување на квалитетот кои ги презема Универзитетот. Надворешното обезбедување на квалитет може да ја потврди ефективноста на внатрешното обезбедувањеа квалитетот, да дејствува како катализатор за промени и да понуди нови перспективи за Универзитетот. Надворешното обезбедување квалитет на Универзитетот треба да му даде информации кои го потврдуваат квалитетот на работата на Универзитетот, како и насоки за подобрување на квалитетот.

# Субјекти за обезбедување и унапредување на квалитетот

Субјекти за обезбедување и унапредување на квалитетот се сите вработени на Универзитетот и студентите:

* Управниот одбор,
* Сенатот,
* Ректорот,
* Ректорската управа,
* Деканите на факултетите,
* Наставно-научните совети на факултетите,
* Телата за обезбедување и унапредување на квалитетот,
* Комисија за развој и имплементација на политика за квалитет;
* Комисијата за самоевалуација,
* Наставниците,
* Соработниците,
* Ненаставниот кадар,
* Студентското собрание, и
* Студентите

Тие имаат право и обврска да учествуваат во активностите со кои се реализираат мерките за обезбедување и унапредување на квалитетот на Универзитетот. Правата и обврските на сите субјекти за обезбедување и унапредување на квалитетот се уредуваат со Статутот, општите акти, одлуките и документите кои ги донесуваат органите на Универзитетот.

Универзитетот, односно постојаните тела одговорни за обезбедување на квалитетот, треба да поттикнуваат развој на системот за квалитет на Универзитетот преку постојани активности, заради подобра ефикасност во сите дејности на Универзитетот, како и поголемо ниво на интеграција на Универзитетот.

# Акционен план

За спроведување на оваа стратегија, Комисијата за развој и имплементација на политиката за квалитет ќе подготви Акционен план за сите области. Во овој план ќе бидат прецизирани целите, мерките и активностите, органите/телата кои ќе бидат одговорни за спроведување на мерките, крајните рокови за реализација на планираните активности и мерливите индикатори за контрола на реализацијата.

# Систем за обезбедување квалитет

Заради континуирано обезбедување и зголемување на квалитетот и спроведување на предвидените активности, на Универзитетот се формираат постојани и привремени работни тела составени од наставници, соработници, ненаставен кадар и студенти, со прецизно утврдени надлежности за следење, проценка и развој на квалитетот во сите области на делување на Универзитетот.